Entreprenørs avgiftsberegning ved bygging i egenregi
Dato: 2006-11-08

Sammendrag: Bindende forhåndsuttalelse 55 / 06 Merverdiavgiftsloven §§ 14 første ledd og 19 Et selskap som påtar seg byggentrepriser for andre planlegger å oppføre bygg i egen regi. Selskapet har ikke selv noen ansatte og kjøper inn alle tjenester fra andre entreprenører etc. Det hevdet å ikke beregne påslag for entreprisene, angivelig fordi det også utførte andre tjenester for byggherrene som i seg selv, ga god inntjening. Skattedirektoratet la med forbehold til grunn at selskapet kunne benytte sine ordinære kalkyler ved oppføring av bygg for egen regning, men tilføyde at det også vil påløpe plikt til å beregne avgift ved uttak av øvrige tjenester til bruk i egenregiprosjektene.

Innsenders fremstilling av faktum og jus På bakgrunn av de opplysninger som er gitt i anmodningen, legges det til grunn at Selskapet er 100 % eiet av et boligbyggelag. Selskapet er registrert i avgiftsmanntallet for omsetning av bl.a. entreprenørtjenester, i det vesentlige for borettslag tilknyttet boligbyggelaget. Selskapet har ingen ansatte, og alle entreprenørtjenester kjøpes fra andre. Selskapet driver også salg og markedsføring av boligene, forretningsførsel i form av byggeregnskaper etc., prosjektstyring m.m. i forbindelse med entreprisene. Selskapet beregner seg ikke noen form for fortjeneste eller påslag på entreprenørtjenestene for borettslagene. Inntektene kommer fra de øvrige tjenestene. Grunnen til at det ikke beregnes påslag av entreprisetjenestene er etter det opplyste at Selskapet ikke tilfører byggeprosjektene noen verdi idet alle tjenester kjøpes inn fra andre. Selskapet er likevel kontraktsansvarlig overfor kundene, borettslagene. Selskapet anser likevel byggeoppdragene i fremmed regi som interessante og lønnsomme fordi Selskapet i tilknytning til oppdragene omsetter tjenester med salg og markedsføring, forretningsførsel (byggeregnskaper) prosjektstyring mv. Dette opplyses å gi Selskapet god inntjening. Selskapet vil i tillegg til fremmedregiprosjekter også oppføre bygg i egen regi. Selskapet plikter da å uttaksberegne entreprisetjenestene etter merverdiavgiftsloven § 14 første ledd. Avgiftsgrunnlaget skal etter lovens § 19 være den alminnelige omsetningsverdi for tilsvarende tjenester som omsettes i virksomheten. Selskapet ønsker avklart om avgiftsgrunnlaget ved uttaket kan settes lik innkjøpspris siden Selskapet ikke beregner noe påslag for sine fremmedregiprosjekter. Innsender viser til Merverdiavgiftshåndboken 2006 side 383 og en rekke klagesaker hvor det fremgår at det med ”den alminnelige omsetningsverdi” siktes til den pris den næringsdrivende vanligvis tar for tilsvarende ytelser. Dersom den næringsdrivende kan dokumentere sine priser og kalkulasjoner ved omsetning til andre, kan det ikke kreves at man benytter normalpriser eller bransjenormer etc. Skattedirektoratets vurderinger Innledningsvis vil vi bemerke at vi finner det vanskelig å forstå at Selskapet kan påta seg ansvaret som entreprenør overfor sine oppdragsgivere, uten noen form for økonomisk godtgjørelse. Vi presiserer imidlertid at vi ikke har tatt stilling til om det er riktig av Selskapet å legge til grunn for sitt avgiftsoppgjør at det utfører entreprenørtjenester for fremmed regning eller om det er grunnlag for å tilsidesette avgiftsberegningen med hjemmel i merverdiavgiftsloven ’ § 19 annet ledd pga interessefellesskap. Selskapet omsetter i tillegg markedsførings- og salgstjenester, forretningsførsel (byggeregnskap mv.), prosjektstyring etc. knyttet til byggeprosjektene. Innsender opplyser at Selskapet ser disse tjenestene og entreprisene som ”pakker”, som samlet gir tilstrekkelig inntjening.   Skattedirektoratet er enig i innsenders forståelse av hva som ligger i uttrykket ”alminnelig omsetningsverdi” i merverdiavgiftsloven § 19. Avgiftgrunnlaget for uttaksberegning skal være den pris den avgiftspliktige vanligvis beregner seg for tilsvarende ytelser. Den avgiftspliktige skal således benytte sine vanlige priser og kalkyler når avgift skal beregnes av uttakene. Selskapet omsetter tjenester som gjelder markedsføring, salg, forretningsførsel og prosjektstyring knyttet til byggeprosjektene det er engasjert i. Det vil følgelig oppstå plikt til å beregne uttaksmerverdiavgift også av slike tjenester når de utføres for egen regning til bruk i virksomhet som ikke gir rett til fradrag for inngående avgift, for eksempel til de planlagte prosjektene med oppføring av bygg for salg eller utleie. Avgiftsgrunnlaget er også her de priser Selskapet vanligvis benytter ved omsetning av tilsvarende ytelser. Konklusjon Selskapet skal beregne uttaksmerverdiavgift på grunnlag av sine ordinære priser på tilsvarende ytelser av varer og tjenester som gjelder oppføring og tjenester som gjelder markedsføring, salg, forretningsførsel og prosjektstyring mv. til bruk for sine planlagte prosjekter med oppføring i egen regi av bygg for salg eller utleie, jf. merverdiavgiftsloven §§ 14 første ledd og 19.